Мала вила**,** народна бајка

Рад по групама; задатак: Напишите увод/заплет/ врхунац/ обрт/ расплет у једној реченици.

Група увод: Били краљ и краљица па имали јединца сина. Када је син нарастао, прославише његов двадесети родјендан и на част позваше највиђеније људе из целог краљевства. Бели двори засјаше од злата, сребра и драгог камења и од хиљаду свећа. Кад увече у башти поведоше коло, ухватише се девојке све једна лепша од друге. Оне гледаху у лепог краљевића и мило и драго, али се ни једна младом слављенику не допаде.У поноћ се разиђоше гости, а краљевић оде у гај од старих липа. Била је месечина, и њему се није спавало. Чаробно беше погледати тамне сенке старог дрвећа. Кроз грање се провлачила месечина и падала по земљи у чудним шарама. Липе су мирисале као тамјан по црквама.

Група заплет: Краљевић је полагано и замишљено шетао по зеленој травици. Кад је изашао на пропланак, угледа пред собом на трави, усред месечине, малу вилу у златом везеној хаљини. Дуга јој се коса низ леђа спуштала, а на глави је блистала златна круна. Била је сасвим мала – као лутка. Краљевић у чуду застане и загледа се у њу, а вила проговори гласом као када сребрно звонце зазвони:

– Мој лепи краљевићу. И ја сам желела да дођем на твоје славље, али нисам смела да се у коло ухватим јер сам тако малена. Зато ти се јављам овде, под месечином, која је за мене сунчев сјај.

Краљевићу се мала вила веома допала па клекну на траву узе је за ручицу. Али се она оте и нестаде у ноћи. Остаде му само рукавица тако мала да је једва навукао на свој мали прст. Пун туге врати се младић у двор, али о ноћном сусрету не рече никоме ни речи.

Следеће ноћи он опет оде у башту. Ходао је по белој месечини и тражио малу вилу. У једном тренутку извадио је из недара мајушну рукавицу и принео је уснама. Истога часа створи се вила пред њим. Краљевић се толико обрадовао да му је срце заиграло од милине. Кренуше тако заједно у шетњу и ускоро краљевић опази да мала вила расте после сваке његове лепе речи и нежног погледа. На растанку је била два пута већа него претходне ноћи, па ни рукавицу није могла навући.

– Задржи је и чувај као аманет, – рече она краљевићу и нестаде.

– Носићу је на срцу и чекаћу те сваке ноћи, – прошапута он и упути се двору.

Сваке ноћи, док је било месечине, састајали су се краљевић и вила. И како је његова љубав расла тако је и вила пред његовим очима постајал све већа и већа. А после девет вечери сачека га лепота девојка и рече умилно:

– Добродошао, мили краљевићу! Докле год буде месечине ја ћу ти долазити.

– Не, драга моја, – одговори младић. – Ја не могу више да живим без тебе. Буди моја краљица!

Група врхунац: – Biću tvoja, – odgovori ona tiho, – ali samo ako se zakuneš da ćeš me uvek verno voleti. Tvoja ljubav uzdigla je mene i samo dok ona traje, trajaće i moj život.

– Kunem se, – uzvikne kraljević.

– Verujem ti. Ali te molim da nikad ne zaboraviš svoju zakletvu jer od nje zavisi život moj.

Posle tri dana učiniše svadbu dvoje mladih. Lepoti vilinoj divio se sav svet. Posle toga oni su srećno živeli sedam godina.

Група обрт: A onda umre stari kralj. Na njegovu sahranu dođe mnogo podanika i dvorjana. Odar starog kralja čuvale su najlepše devojke iz čitave zemlje. Među njima beše jedna lepotica crvene kose i crnih očiju. Ali ona nije molitve čitala niti za starim vladarom tugovala, nego je samo očima pratila mladog kralja. Kada je sprovod iz dvora krenuo, tri puta je novi kralj pogledao neobičnu devojku. Istog časa njegova kraljica se spotakla o svoju suknju. – Gle, kako mi je suknja preduga! – uzviknula je.

Kralj nije opazio da se njegova žena smanjila. Kada su ukopali staroga kralja, pođe ona lepotica crvene kose uz mladog kralja. On je bez prestanka gledao crvenokosu devojku i nije opažao da je kraljica postajala sve manja. A kada stigoše do onih starih lipa – ona potpuno nestade.

Група расплет: Uskoro se mladi kralj oženi lepom devojkom crvene kose i crnih očiju. Ali s njom ni tri dana nije srećno živeo. Tražila je da joj kupi postelju od samoga alema, želela je sad ovo sad ono, a sve same stvari kojih nigde na svetu nema. Kad joj kralj ne bi ispunio želju ona je plakala, svađala se s njim, ružila ga. Kralj vide šta je učinio pa je otera.

Seti se onda svoje male i dobre vile pa pođe pod lipe da je traži. Svake je noći odlazio, čekao i čekao, već je i ostario čekajući. Ali ona se nikada više nije vratila.